বাংলাদেশের বিরুদ্ধে কাকে বসিয়ে কাকে খেলাবে ভারত? রইল বড় আপডেট

ওয়েব ডেস্ক: এশিয়া কাপে (Asia Cup 2025) ছুটছে ভারতের (India Cricket Team) বিজয়রথ। গ্রুপ পর্যায়ে একটিও ম্যাচ না হেরে দাপটের সঙ্গে সুপার-ফোরে জায়গা করে নিয়েছে যূর্যকুমারের ‘মেন ইন ব্লু’। টুর্নামেন্টের এই পর্বেও পাকিস্তানকে হারিয়ে আপাতত টিম ইন্ডিয়ার পাখির চোখ ট্রফিতে। এই পর্যায়ে বুধবার মরুদেশে বাংলাদেশের মুখোমুখি হচ্ছে ভারত (India Vs Bangladesh)। পরিস্থিতি ও পরিসংখ্যানের বিচারে ম্যাচের আগেই অনেকটা এগিয়ে রয়েছে টিম ইন্ডিয়া। তাই টাইগারদের বিরুদ্ধে সুপার-ফোরের এই ম্যাচে অপরিবর্তিত একাদশ নিয়ে মাঠে নামতে পারে ভারত।

সাধারণত জয়ী দল ভাঙা হয় না। বুধবারের ম্যাচেও সেই নীতি মেনে আগের একাদশকেই খেলাতে চাইবেন সূর্যকুমার, গম্ভীররা। ব্যাটিং বিভাগে ভারতের ওপেনিং জুটি অভিষেক শর্মা ও শুভমন গিলের উপর ভরসা রাখবে দল। অভিষেক ধারাবাহিক রান করছেন এবং তাঁর স্পিনও কাজে লাগছে। গিল আগের ম্যাচে ফর্মে ফিরেছেন, ফলে শুরুটা জোরদার হওয়ার সম্ভাবনা প্রবল।

আরও পড়ুন: বাংলাদেশের বিরুদ্ধে নামার আগে ভারতীয় শিবিরে জোড়া সমস্যা!

মাঝের সারিতে তিলক বর্মা বর্তমানে অন্যতম সেরা ফর্মে রয়েছেন। অধিনায়ক সূর্যকুমার যাদব পাকিস্তানের বিরুদ্ধে রান না পেলেও নেতৃত্বে প্রশংসিত হচ্ছেন। সঞ্জু স্যামসন যদিও ব্যাটে কিছুটা ব্যর্থ, কিন্তু উইকেটের পিছনে নির্ভরযোগ্য ভূমিকা পালন করছেন।

এদিকে অলরাউন্ডার বিভাগে হার্দিক পান্ডিয়া ও শিবম দুবে দলকে ভারসাম্য দিচ্ছেন। দুজনেই ব্যাট এবং বলে গুরুত্বপূর্ণ অবদান রাখতে পারেন। স্পিন আক্রমণে কুলদীপ যাদব ও বরুণ চক্রবর্তী থাকবেন, যেখানে কুলদীপ এখন পর্যন্ত টুর্নামেন্টের সেরা বোলার। অক্ষর প্যাটেলও ব্যাট ও বলে কার্যকর হতে পারেন। পেস আক্রমণের নেতৃত্বে থাকবেন জসপ্রীত বুমরা, যিনি পাকিস্তানের বিরুদ্ধে উইকেট না পেলেও বড় ম্যাচে ঘুরে দাঁড়াতে জানেন। সব মিলিয়ে, ভারতের একাদশে বড় কোনও পরিবর্তন না হওয়ার সম্ভাবনাই প্রবল।

বাংলাদেশের বিরুদ্ধে ভারতের সম্ভাব্য একাদশ

অভিষেক শর্মা, শুভমন গিল, তিলক বর্মা, সূর্যকুমার যাদব (অধিনায়ক), সঞ্জু স্যামসন (উইকেটকিপার), হার্দিক পান্ডিয়া, শিবম দুবে, অক্ষর প্যাটেল, কুলদীপ যাদব, জসপ্রীত বুমরা, বরুণ চক্রবর্তী।

দেখুন আরও খবর:

The post বাংলাদেশের বিরুদ্ধে কাকে বসিয়ে কাকে খেলাবে ভারত? রইল বড় আপডেট first appeared on KolkataTV.